SL Uradni list Evropske unije L 291/15

IZVEDBENI SKLEP KOMISIJE (EU) 2016/1887

z dne 24. oktobra 2016

o določitvi standardnih zahtev, v skladu s katerimi države članice predložijo vloge, poročila in zahtevke za plačila za programe preiskav o zdravju rastlin

(notificirano pod dokumentarno številko C(2016) 6704)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 652/2014 Evropskega parlamenta in Sveta z dne 15. maja 2014 o določbah za upravljanje odhodkov v zvezi s prehransko verigo, zdravjem in dobrobitjo živali ter v zvezi z zdravjem rastlin in rastlinskim razmnoževalnim materialom, spremembi direktiv Sveta 98/56/ES, 2000/29/ES in 2008/90/ES, uredb (ES) št. 178/2002, (ES) št. 882/2004 in (ES) št. 396/2005 Evropskega parlamenta in Sveta, Direktive 2009/128/ES Evropskega parlamenta in Sveta in Uredbe (ES) št. 1107/2009 Evropskega parlamenta in Sveta ter razveljavitvi sklepov Sveta 66/399/EGS in 76/894/EGS ter Odločbe Sveta 2009/470/ES (1) in zlasti člena 36(5) Uredbe,

ob upoštevanju naslednjega:

(1) Uredba (EU) št. 652/2014 med drugim določa določbe za upravljanje odhodkov v zvezi z zdravjem rastlin in rastlinskim razmnoževalnim materialom ter zahteve za predložitev in vsebino nacionalnih programov glede navzočnosti škodljivih organizmov (v nadaljnjem besedilu: „programi preiskav“).

(2) Člen 21(1) Uredbe (EU) št. 652/2014 določa, da morajo države članice vsako leto najpozneje do 31. maja Komisiji predložiti programe preiskav, katerih začetek je predviden naslednje leto in za katere želijo vložiti zahtevek za nepovratna sredstva.

(3) Člen 23 Uredbe (EU) št. 652/2014 določa, da morajo države članice za vsak odobreni letni ali večletni program Komisiji vsako leto najpozneje do 30. aprila predložiti podrobno letno strokovno in finančno poročilo za predhodno leto. Prav tako določa, da morajo države članice za vsak odobreni nacionalni program Komisiji vsako leto najpozneje do 31. avgusta predložiti vmesno finančno poročilo.

(4) Člen 24 Uredbe (EU) št. 652/2014 določa, da morajo države članice za vsak odobreni program preiskav Komisiji vsako leto najpozneje do 30. aprila predložiti zahtevek za plačilo za programe, izvedene v predhodnem letu.

(5) Po sprejetju Uredbe (EU) št. 652/2014 bi bilo treba določiti standardne zahteve za vsebino nacionalnih programov preiskav, opredeljenih v členu 21 navedene uredbe, in njihovo predložitev s strani držav članic.

(6) Poleg tega bi bilo treba določiti standardne zahteve za vsebino vmesnih in končnih poročil, vključno z zahtevki za plačila po izvedbi programov preiskav, kot je opredeljeno v členih 23 in 24 Uredbe (EU) št. 652/2014.

(7) V skladu z razvijajočo se zakonodajo Unije in za lažjo uvedbo potrebnih sprememb ali dodatnih podrobnosti bodo na spletišču Komisije na spletu na voljo standardne elektronske predloge za vloge ter vmesna in končna poročila, vključno z zahtevki za plačila, ki bi jih bilo treba uporabljati za programe preiskav. Komisija države članice v okviru Stalnega odbora za rastline, živali, hrano in krmo obvešča in z njimi razpravlja o vseh potrebnih spremembah standardnih elektronskih predlog. Standardne elektronske predloge so na voljo na spletišču Komisije najpozneje v prvem tednu marca (za končna poročila in zahtevke za plačila), v prvem tednu aprila (za vloge) in v prvem tednu julija (za vmesna poročila) za zadevno leto.

(8) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Ta sklep zadeva standardne zahteve za predložitev vlog za nepovratna sredstva, poročila in zahtevke za plačila v zvezi z letnimi in večletnimi programi preiskav, ki jih države članice izvedejo v zvezi z navzočnostjo organizmov, škodljivih za rastline ali rastlinske proizvode („škodljivi organizmi“), in ki izpolnjujejo pogoje iz člena 19 Uredbe (EU) št. 652/2014.

Člen 2

Programi preiskav iz člena 21(1) Uredbe (EU) št. 652/2014 se predložijo prek spleta z uporabo ustreznih elektronskih predlog iz Priloge I.

Člen 3

Vmesna finančna poročila iz člena 23 Uredbe (EU) št. 652/2014 se predložijo prek spleta z uporabo ustreznih elektronskih predlog iz Priloge II.

Člen 4

Podrobna letna strokovna in finančna poročila iz člena 23 Uredbe (EU) št. 652/2014 ter zahtevki za plačila iz člena 24 navedene uredbe se predložijo prek spleta z uporabo ustreznih elektronskih predlog iz Priloge III.

Člen 5

Ta sklep se uporablja od 1. januarja 2017 za predložitev programov preiskav iz člena 2 ter poročil iz členov 3 in 4.

Člen 6

Ta sklep je naslovljen na države članice.

V Bruslju, 24. oktobra 2016 Za Komisijo Vytenis ANDRIUKAITIS Član Komisije

(1) UL L 189, 27.6.2014, str. 1.

PRILOGA I Posebna predloga, ki se uporablja za predložitev letnih in večletnih nacionalnih programov preiskav iz člena 2, je na voljo na spletišču GD SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, v oddelku 2. Predloge za predložitev programov preiskav, 1. aplikacijsko orodje za programe preiskav za škodljive organizme.

PRILOGA II Posebna predloga, ki se uporablja za predložitev vmesnih poročil o odobrenih programih preiskav iz člena 3, je na voljo na spletišču GD SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, v oddelku 3. Predloge za poročila, 2. vmesno finančno poročilo.